पाक ने अफगानिस्तान से कहा, यह फायदा उठाने का वक्त नहीं  
भारत-अफगान सामरिक साझेदारी समझौते पर सतर्क प्रतिक्रिया जताते हुए पाक ने अफगानिस्तान से कहा कि वह द्विपक्षीय संबंधों के इस मुश्किल दौर में बेवजह ध्यान खींचने अथवा फायदा उठाने की बजाय जिम्मेदारी का परिचय दे।
भारत-अफगान सामरिक साझेदारी समझौते पर सतर्क प्रतिक्रिया जताते हुए पाकिस्तान ने गुरुवार को अफगानिस्तान से कहा कि वह द्विपक्षीय संबंधों के इस मुश्किल दौर में बेवजह ध्यान खींचने अथवा फायदा उठाने की बजाय जिम्मेदारी का परिचय दे।  पाकिस्तानी विदेश मंत्रालय की प्रवक्ता तहमीना जानजुआ ने भारत और अफगानिस्तान के बीच समझौते पर कोई प्रत्यक्ष टिप्पणी नहीं की, लेकिन इतना जरूर कहा, क्षेत्रीय ताकतों को शांति एवं स्थिरता के लिए सहयोगात्मक रुख के साथ काम करना चाहिए। उन्होंने कहा, हम अफगानिस्तान और पूरे क्षेत्र में शांति एवं स्थिरता के महत्व पर जोर देते हैं। इसे हासिल करने के लिए हमें सहयोगात्मक रुख दिखाने की जरूरत है। हम हस्ताक्षर किए गए समझौते के बारे में जानकारी लेने की कोशिश करेंगे। बीते मंगलवार को दिल्ली में अफगान राष्ट्रपति हामिद करजई के दौरे के समय दोनों देशों के बीच सामरिक समझौते पर हस्ताक्षर किया गया था।  भारत-अफगान समझौता उस वक्त हुआ है जब काबुल और इस्लामाबाद के बीच रिश्ते में तल्खी देखी जा रही है। इस तल्खी की वजह पूर्व अफगान राष्ट्रपति बुरहानुद्दीन रब्बानी की हत्या है, जिसके लिए अफगानिस्तान ने आईएसआई को जिम्मेदार ठहराया है। तहमीना ने कहा कि रब्बानी की हत्या के संदर्भ में गिरफ्तार एक अफगान नागरिक के इकबालिया बयान से पाकिस्तान को अवगत कराया गया है। उन्होंने कहा कि इसकी और अफगानिस्तान की ओर से मुहैया कराए गए अन्य तथ्यों की जांच की जा रही है। उन्होंने कहा, इस निर्णायक दौरे में अफगानिस्तान के शासन को परिपक्वता और जिम्मेदार का परिचय देना चाहिए। हम अफगानिस्तान में स्थिति को सामान्य देखना चाहते हैं।